ดอลล์แข็งค่า ขณะตลาดวิตกเจรจาหนี้กรีซไม่คืบหน้า
สกุลเงินดอลลาร์สหรัฐแข็งค่าขึ้นเมื่อเทียบกับยูโรและสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (7 ก.ค.) เนื่องจากความวิตกกังวลที่ว่า ปัญหาหนี้สินของกรีซและการเจาจาที่ยังไม่มีความคืบหน้ากับกลุ่มเจ้าหนี้นั้น อาจจะกดดันให้กรีซต้องพ้นจากการเป็นสมาชิกยูโรโซน
8 ก.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงสู่ระดับ 1.0977 ดอลลาร์สหรัฐ จากระดับของวันจันทร์ที่ 1.1051 ดอลลาร์สหรัฐ ขณะที่เงินปอนด์อ่อนค่าลงแตะระดับ 1.5446 ดอลลาร์สหรัฐ จากระดับ 1.5603 ดอลลาร์สหรัฐ
ดอลลาร์ออสเตรเลียอ่อนค่าลงแตะระดับ 0.7442 ดอลลาร์สหรัฐ จากระดับ 0.7499 ดอลลาร์สหรัฐ ขณะที่ดอลลาร์สหรัฐแข็งค่าขึ้นเมื่อเทียบกับเงินเยนที่ระดับ 122.46 เยน จากระดับของวันจันทร์ที่ 122.45 เยน และแข็งค่าขึ้นเมื่อเทียบกับฟรังค์สวิสที่ระดับ 0.9467 ฟรังค์ จากระดับ 0.9427 ฟรังค์
นักลงทุนเดินหน้าเทขายสกุลเงินยูโร เนื่องจากความกังวลที่ว่า กรีซอาจจะพ้นจากการเป็นสมาชิกยูโรโซน หลังจากผลการลงประชามติระบุว่า ชาวกรีซตัดสินใจโหวต ‘No’ เพื่อคัดค้านเงื่อนไขของเจ้าหนี้ที่กำหนดให้รัฐบาลกรีซรัดเข็มขัดเพื่อแลกกับความช่วยเหลือด้านการเงิน
ส่วนการประชุมผู้นำสหภาพยุโรป (EU) เมื่อวานนั้น นายโดนัลด์ ทัสค์ ประธานสภายุโรป กล่าวว่า กรีซมีเวลา 5 วันสำหรับการบรรลุข้อตกลงกับกลุ่มเจ้าหนี้เพื่อเลี่ยงภาวะล้มละลาย โดยการเจรจาหนี้กรีซจะสิ้นสุดลงในสัปดาห์นี้ และข้อเสนอของกรีซ ซึ่งรวมถึงรายละเอีดแผนการปฏิรูป ควรมีการเสนอภายในวันพฤหัสบดีนี้ เป็นอย่างช้าที่สุด